Predkladacia správa 
V dňoch 24. apríla - 5. mája 2017 sa bude v Ženeve (Švajčiarsko) konať riadne zasadnutie Konferencie zmluvných strán Bazilejského, Rotterdamského a Štokholmského dohovoru, a to trináste zasadnutie Konferencie zmluvných strán Bazilejského dohovoru (BD COP-13), ôsme zasadnutie Konferencie zmluvných strán Rotterdamského dohovoru (RD COP-8), ôsme zasadnutie Konferencie zmluvných strán Štokholmského dohovoru (SD COP-8). Stretnutie bude zahŕňať spoločné zasadnutia Konferencií zmluvných strán všetkých troch dohovorov o spoločných záležitostiach. V rámci Konferencií zmluvných strán troch dohovorov sa bude konať aj stretnutie ministrov na najvyššej úrovni, tzv. High-level segment.
Bazilejský dohovor
Bazilejský dohovor upravuje pravidlá prepravy nebezpečných odpadov s prihliadnutím na dosiahnutie minimalizácie pohybu odpadov v súlade so zásadou, že každý štát má na svojom území zabezpečiť zneškodňovanie ním produkovaných nebezpečných odpadov. Gestorom Bazilejského dohovoru je Ministerstvo životného prostredia Slovenskej republiky (MŽP SR).
Organizačnou zložkou Slovenskej agentúry životného prostredia (SAŽP) je aj Regionálne centrum Bazilejského dohovoru pôsobiace od roku 1997, ktoré poskytuje svoje služby zmluvným stranám strednej a východnej Európy. Úlohou regionálneho centra je pomáhať krajinám v ich regióne s implementáciou Bazilejského dohovoru. V súčasnosti je aktívnych 14 regionálnych centier pôsobiacich v rôznych regiónoch Organizácie spojených národov (OSN). 
Rotterdamský dohovor

Rotterdamský dohovor je významným medzinárodnoprávnym nástrojom v zlepšovaní medzinárodnej regulácie obchodu s určitými nebezpečnými chemickými látkami a pesticídmi. Cieľom Rotterdamského dohovoru je chrániť zdravie ľudí a životné prostredie pred možným poškodením a prispievať k šetrnému používaniu látok nebezpečných pre zdravie ľudí a pre životné prostredie. Dohovor ustanovuje princípy výmeny informácií o nebezpečných chemických látkach a pesticídoch a o ich charakteristikách medzi zmluvnými štátmi, určuje národný proces rozhodovania o ich dovoze a vývoze a zasielanie týchto rozhodnutí zmluvným stranám. Gestorom Rotterdamského dohovoru je Ministerstvo hospodárstva Slovenskej republiky (MH SR), spolugestorom pre agropesticídy je Ministerstvo pôdohospodárstva a rozvoja vidieka Slovenskej republiky (MPRV SR) a Ministerstvo životného prostredia Slovenskej republiky zabezpečuje činnosti súvisiace so spolugesciou nad uplatňovaním Rotterdamského dohovoru o udeľovaní predbežného súhlasu po predchádzajúcom ohlásení na vývoz a dovoz nebezpečných chemikálií. 
Štokholmský dohovor

Štokholmský dohovor je globálny environmentálny dohovor o perzistentných organických látkach, ktorého cieľom je ochrana ľudského zdravia a životného prostredia pred škodlivými vplyvmi perzistentných organických látok. Predmetom Štokholmského dohovoru je eliminácia výroby, používania, dovozu, vývozu a uvoľňovania do prostredia vybraných perzistentných organických látok, ktorých zoznam je postupne dopĺňaný. Gestorom Štokholmského dohovoru je Ministerstvo životného prostredia Slovenskej republiky.

Konferencie budú ukončené dvojdňovým stretnutím ministrov na najvyššej úrovni. Témou zasadnutí ako aj stretnutia ministrov na najvyššej úrovni bude “Detoxikovaná budúcnosť: vhodné nakladanie s chemickými látkami a odpadmi”.

Participácia  expertov  Slovenskej  republiky na  uvedených odborných  stretnutiach všetkých troch dohovorov je žiaduca s ohľadom na skutočnosť, že Slovenská republika je signatárom všetkých troch dohovorov a príslušné ustanovenia týchto dohovorov uplatňuje prostredníctvom európskej a národnej legislatívy.


Nakoľko dva z uvedených medzinárodných dohovorov (Bazilejský a Štokholmský) sú v gescii rezortu životného prostredia a Rotterdamský dohovor je v gescii rezortu hospodárstva a pôdohospodárstva a rozvoja vidieka, predkladaný materiál bol vypracovaný v spolupráci s Ministerstvom hospodárstva Slovenskej republiky a Ministerstvom pôdohospodárstva a rozvoja vidieka Slovenskej republiky.

Keďže zasadnutia uvedených troch Konferencií zmluvných strán medzinárodných dohovorov ako aj pracovné zasadania Európskej únie a regionálnych pracovných skupín sa konajú v jednom čase, je účasť väčšieho počtu expertov v jednom čase nutná. 

Vzhľadom na vyšší počet delegátov navrhujeme splnomocniť ministra životného prostredia, po dohode s ministrom hospodárstva a s ministrom pôdohospodárstva a rozvoja vidieka, menovať ďalších členov delegácie zahrnutých v celkových počtoch delegátov na úrovni zástupcov Slovenskej republiky alebo expertov.

Účasť na konferenciách a na stretnutí na najvyššej úrovni predpokladá negatívny dopad na rozpočet verejnej správy  a nemá vplyv na životné prostredie, podnikateľské prostredie, zamestnanosť ani informatizáciu spoločnosti. Vplyv na rozpočet verejnej správy bol analyzovaný a je vyčíslený v doložke vybraných vplyvov, ktorá je súčasťou predkladaného materiálu. Výdavky na účasť delegácie budú hradené z rozpočtov vysielajúcich organizácií a nepredstavujú dodatočné výdavky na rozpočet verejnej správy. Finančné výdavky súvisiace s účasťou zástupcov Ministerstva zahraničných vecí a európskych záležitostí Slovenskej republiky, ktorí sú dočasne vyslaní zamestnanci v mieste konania podujatia, zo strany rezortu Ministerstva zahraničných vecí a európskych záležitostí Slovenskej republiky nepredpokladáme. 
2

